CELEX: 32018D1305
Language: bg
Date: 2018-09-26 00:00:00
Title: Решение за изпълнение (ЕС) 2018/1305 на Комисията от 26 септември 2018 година относно реда и условията за разрешаването на група биоциди, съдържащи делтаметрин, отнесено за разглеждане от Швеция в съответствие с член 36 от Регламент (ЕС) № 528/2012 на Европейския парламент и на Съвета (нотифицирано под номер С(2018) 5503) (Текст от значение за ЕИП.)

28.9.2018   
               
               
                  BG
               
               
                  Официален вестник на Европейския съюз
               
               
                  L 244/109
               
            
         РЕШЕНИЕ ЗА ИЗПЪЛНЕНИЕ (ЕС) 2018/1305 НА КОМИСИЯТА
         от 26 септември 2018 година
         относно реда и условията за разрешаването на група биоциди, съдържащи делтаметрин, отнесено за разглеждане от Швеция в съответствие с член 36 от Регламент (ЕС) № 528/2012 на Европейския парламент и на Съвета
         
            
               (нотифицирано под номер С(2018) 5503)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 36, параграф 3 от него,
         като има предвид, че:
         
                     (1)
                  
                  
                     На 29 август 2013 г. дружеството Bayer CropScience Deutschland GmbH („заявителят“) подаде заявление до Германия („заинтересованата държава членка“) за взаимно признаване на група инсектицидни биоциди, съдържащи активното вещество делтаметрин („оспорваната група продукти“). Заявления за взаимно признаване на оспорваната група продукти са подадени и до редица други държави членки. Компетентният орган на Швеция бе избран за държавата членка, отговаряща за оценката на заявлението съгласно член 34, параграф 1 от Регламент (ЕС) № 528/2012 („референтната държава членка“).
                  
               
                     (2)
                  
                  
                     В съответствие с член 35, параграф 2 от Регламент (ЕС) № 528/2012 на 23 февруари 2017 г. Германия отнесе възражение до координационната група, като посочи, че оспорваната група продукти не изпълнява условията, предвидени в член 19, параграф 1, буква в) от посочения регламент.
                  
               
                     (3)
                  
                  
                     Германия е на мнение, че определянето на количеството активно вещество в оспорваната група продукти съгласно член 22, параграф 2, буква д) от Регламент (ЕС) № 528/2012, извършено от референтната държава членка и посочено в проекта на обобщението на характеристиките на продукта, не е правилно. Германия твърди, че изключването на примесите на активното вещество при изразяването на количествения състав по отношение на основната съставка на веществото не съответства на определението за активно вещество, съдържащо се в член 3, параграф 1, буква в) от същия регламент, което от своя страна се позовава на определението за вещество, съдържащо се в член 3, параграф 1 от Регламент (ЕО) № 1907/2006 на Европейския парламент и на Съвета (2). Тъй като определението за вещество, посочено в член 3, параграф 1 от Регламент (ЕО) № 1907/2006, се отнася за химичен елемент и неговите съединения в естествено състояние или получени чрез всеки производствен процес, включително всяка добавка, необходима за запазване на неговата стабилност и всеки примес, извлечен от използвания процес, количественият състав следва — в съответствие с възражението на Германия — да не се отнася само за съдържанието на активното вещество без примесите.
                  
               
                     (4)
                  
                  
                     Секретариатът на координационната група прикани другите държави членки и заявителя да представят писмени коментари във връзка с възражението. Австрия, Белгия, Дания, Франция, заинтересованата държава членка, Унгария, Норвегия, референтната държава членка, Обединеното кралство и заявителят представиха коментари. Възражението беше обсъдено и в рамките на заседанията на координационната група на 14 март 2017 г. и 10 май 2017 г.
                  
               
                     (5)
                  
                  
                     Тъй като не бе постигнато споразумение в рамките на координационната група, в съответствие с член 36, параграф 1 от Регламент (ЕС) № 528/2012 на 18 май 2017 г. референтната държава членка отнесе нерешеното възражение до Комисията. Тя представи на Комисията подробно изложение на въпросите, по които държавите членки не са могли да постигнат съгласие, както и основанията за разногласието. Екземпляр от изложението бе изпратен на заинтересованите държави членки и на заявителя.
                  
               
                     (6)
                  
                  
                     В периода от 29 юни до 19 декември 2017 г. референтната държава членка, Белгия, България, Дания, Латвия, Люксембург, Норвегия, Словения, Финландия, Франция, Хърватия, Чешката република и Швейцария са разрешили оспорваната група продукти в съответствие с член 34, параграф 7 от Регламент (ЕС) № 528/2012.
                  
               
                     (7)
                  
                  
                     Съгласно определението в член 3, параграф 1, буква в) от Регламент (ЕС) № 528/2012 понятието „активно вещество“ означава вещество, оказващо въздействие върху или срещу вредни организми. По силата на член 3, параграф 2 от същия регламент определението в член 3, параграф 1 от Регламент (ЕО) № 1907/2006 се прилага за термина „вещество“. Съгласно споменатото определение дадено вещество включва също така всяка добавка, необходима за запазване на неговата стабилност, както и всеки примес, произтичащ от използвания процес. Оценката на риска и оценката на ефикасността, извършени за одобряването на активното вещество делтаметрин в съответствие с член 4 от Регламент (ЕС) № 528/2012, се основаваха на активното вещество включително неговите примеси, а в самото одобрение се определя минимална степен на чистота, която трябва да се спазва от всеки източник на това активно вещество.
                  
               
                     (8)
                  
                  
                     Поради това позоваването на съдържанието на активното вещество в оспорваната група продукти следва да не се отнася само за концентрацията на основната съставка на активното вещество без примесите.
                  
               
                     (9)
                  
                  
                     На 30 април 2018 г. Комисията даде възможност на заявителя да представи писмени бележки в съответствие с член 36, параграф 2 от Регламент (ЕС) № 528/2012. Комисията взе предвид бележките, представени от заявителя.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Настоящото решение се прилага за групата биоциди, обозначени с номер SE-0017809-0000 в Регистъра за биоциди.
         
         
            Член 2
            Минималното и максималното процентно съдържание на активното вещество в посочената в член 1 група биоциди съгласно член 22, параграф 2, буква д) от Регламент (ЕС) № 528/2012 се изразява, като се отчита активното вещество в одобрената му форма, която включва основната съставка на активното вещество и всички евентуални добавки и примеси.
            При условията, определени в параграф 1, посочената в член 1 група биоциди изпълнява условията, определени в член 19, параграф 1, буква в) от Регламент (ЕС) № 528/2012.
         
         
            Член 3
            Адресати на настоящото решение са държавите членки.
         
         
            Съставено в Брюксел на 26 септември 2018 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).